Ara: Studenti ta' De La Salle jirringrazzjaw lill-eroj mediċi u jagħmlu kuraġġ lill-poplu
Imtella' Ġunju 27, 2020 Bla flus la tgħannaq u lanqas tbus. Madanakollu, jekk xejn, mindu ġew irrappurtati l-ewwel każi ta' Covid-19 ilkoll tgħallimna napprezzaw bis-sħiħ dak kollu li f'għajnejn dak li jkun jaf jidher normali għall-aħħar, bħall-għaqda u l-imħabba ta' bejnietna. Dawk il-valuri, fi ftit kliem, li ngħixuhom ta' kuljum b'għajnejna magħluqa u li qajla nagħtu kas l-importanza tagħhom. F'dan l-isfond, għadd ta' studenti tas-sekondarja tal-kulleġġ De La Salle f'dawn il-jiem 'il bogħod mill-awli skolastiċi ħolqu żewġ filmati msejsa fuq għadd ta' tpinġijiet tagħhom stess li jkomplu jagħmlu kuraġġ lill-poplu u jqanqluna biex ilkoll inkomplu niġbdu ħabel wieħed bit-tama li negħlbu l-pandemija mill-aktar fis. Il-filmati mżewwqa wkoll b'għadd ta' messaġġi b'turija ta' ringrazzjament lill-ħaddiema tas-saħħa li fl-aħħar ġimgħat, aktar minn qatt qabel, ħadmu lejl u nhar biex jipproteġuna lkoll mill-virus.